REZOLUTË
PËR VLERËSIMIN E PUNËS SË DEPARTAMENTIT TË ADMINISTRATËS PUBLIKE (DAP) PËR GJENDJEN NË SHËRBIMIN CIVIL PËR VITIN 2019

Kuvendi i Shqipërisë,
Duke vlerësuar rolin e DAP-it, si njësia përgjegjëse në kuptim të ligjit nr. 152/2013, “Për nëpunësin civil”, të ndryshuar, për përgatitjen dhe mbikëqyrjen e zbatimit të politikave shtetërore në shërbimin civil, mbikëqyrjen e zbatimit të legjislacionit të shërbimit civil në institucionet e administratës shtetërore;
Duke mbështetur DAP-in për zhvillimin e mëtejshëm të një shërbimi civil të qëndrueshëm, profesional, të paanshëm, të pavarur dhe të bazuar në meritë;
Duke konsideruar përparësinë e zhvillimit të mëtejshëm të reformës së administratës publike si një prioritet kyç për hapjen e negociatave të pranimit në Bashkimin Evropian,
vlerëson veprimtarinë e Departamentit të Administratës Publike për vitin 2019 në drejtim të:
- Zhvillimit të mëtejshëm të një shërbimi civil të qëndrueshëm, profesional, të paanshëm, të pavarur dhe të bazuar në meritë, duke shënuar një rritje cilësore të procesit të rekrutimit, duke arritur nga viti në vit jo vetëm rritje të numrit të aplikimeve për të gjitha pozicionet e shpallura, por edhe rritje të përqindjes së kandidatëve të kualifikuar dhe rritje të numrit mesatar të aplikantëve/pozicion pune.
- Punësimit të përkohshëm për një periudhë 1-vjeçare të studentëve të ekselencës, ku për vitin 2019 rezulton të jenë bërë 1900 aplikime dhe më pas të jenë emëruar në shërbimin civil dhe me Kod Pune 602 studentë. 
- Zbatimit dhe monitorimit të Planit të Veprimit 2018–2022 të Strategjisë Ndërsektoriale të Reformës në Administratën Publike nëpërmjet realizimit të pjesës më të madhe të nënaktiviteteve që ka plani.
- Aftësimit të mëtejshëm të administratës, ku nëpërmjet mbështetjes së organizmave ndërkombëtarë, si: Bashkimi Evropian apo Këshilli i Evropës, u arrit trajnimi i punonjësve të linjës së parë të shërbimit Front-Office për temën Soft Skills, si dhe i menaxherëve për temën e Lidership-it.
- Përmirësimit të ndërveprimit mes institucioneve publike dhe qytetarëve nga përdorimi i platformës administrata.al, nëpërmjet së cilës është arritur të sigurohet raportimi i informacionit në kohë reale, unifikimi i praktikave administrative, si dhe mirëmenaxhimi i burimeve njerëzore.
- Rishikimit të strukturave dhe organikave të institucioneve shtetërore, për një organizim më të mirë të punës dhe rialokim më të mirë të burimeve njerëzore, duke realizuar ristrukturimin e 54 institucioneve, përfshirë Institutin e Shëndetit Publik, Drejtorinë e Përgjithshme të Arsimit Parauniversitar dhe disa agjenci të lidhura me turizmin dhe mjedisin.
- Hartimit të draftdokumentit për reformimin e sistemit të pagave të nëpunësve civilë dhe përcaktimin e disa standardeve për pagat e nëpunësve të administratës publike në tërësi, i cili është diskutuar më pas në disa tryeza konsultimesh me ekspertë të lartë të fushës.
- Vënies në funksionim të instrumenteve të teknologjisë së informacionit për të përmirësuar ndjeshëm procesin e administrimit të dokumentacionit, për sa u takon zbatimit të vendimeve gjyqësore të formës së prerë nëpërmjet raportimit online në portalin administrata.al.
- Bashkëpunimit me institucionet e arsimit të lartë, si dhe me përfaqësues të botës akademike, me qëllim sigurimin e kandidatëve më të mirë nga radhët e studentëve dhe të sapodiplomuarve.
- Administrimit dhe përpunimit të 2182 formularëve të vetëdeklarimit për nëpunësit në shërbimin civil dhe shërbimin diplomatik, si dhe drejtuesit e çdo niveli në administratën publike të nivelit qendror dhe vendor, që nuk përfshihen në shërbimin civil, si dhe konstatimit të 20 rasteve kur subjektet vetëdeklaruese rezultojnë në kushtet e ndalimit të ushtrimit të funksionit publik. 
- Shtrirjes së mëtejshme të sistemit HRMIS gjatë vitit 2019, duke e çuar numrin e institucioneve të administratës publike që përdorin sistemin në 920 dhe ku mund të sigurohet informacion për mbi 60240 të punësuar. 
Kuvendi kërkon që Departamenti i Administratës Publike për vitin 2020 të angazhohet në këto drejtime: 
- Të krijojë kushtet për të rritur pjesëmarrjen në proceset e rekrutimit të kandidatëve me nivel të lartë përgatitjeje dhe të menaxhohet procesi në drejtim të zvogëlimit të numrit të konkurrimeve, duke realizuar një ndarje sa më efektive të grupeve, në të cilat të përfshihen pozicione me specifika të njëjta, si dhe të krijohen kushtet për të siguruar transparencën e nevojshme dhe vlerësimin objektiv të kandidatëve që marrin pjesë në konkurrim. 
- Të vijojë punën për rritjen e cilësisë së trupës së nëpunësve civilë të rekrutuar nëpërmjet ndërveprimit me qytetarët, për të rritur numrin e konkurrentëve, duke publikuar në portalin online të aplikimit informacione që shërbejnë për të kuptuar procedurat e rekrutimit dhe për t’i ndërgjegjësuar ata për rëndësinë e rritjes së nivelit të pjesëmarrjes në këto procedura, si dhe shembuj të praktikave të mira të konstatuara në këtë drejtim.
- Të intensifikojë punën për rishikimin e përshkrimeve të punës dhe për rishikimin e metodologjisë së klasifikimit të pozicioneve të punës.
- Të miratojë bazën ligjore për funksionimin e portalit administrata.al dhe vënien në funksion të tij, me qëllim zbatimin e unifikuar të procedurave të menaxhimit të burimeve njerëzore në të gjitha institucionet e administratës shtetërore, institucionet e pavarura dhe njësitë e qeverisjes vendore, pjesë e fushës së veprimit të legjislacionit për nëpunësin civil.
- Brenda gjashtëmujorit të parë të vitit 2021 të përmbyllë punën për konsultimin e dokumentit për reformën e pagave, evidentimin e efekteve financiare dhe planifikimin e hapave në vijim për implementimin e kësaj reforme. Të përshtatë pagat në varësi edhe të angazhimeve dhe të detyrave që nëpunësit përmbushin, si rrjedhojë e detyrimeve të ligjeve të veçanta, siç është edhe ligji nr.60/2016, “Për sinjalizimin dhe mbrojtjen e sinjalizuesve”.
- Të luajë një rol aktiv mbikëqyrës në kushtet kur administron Regjistrin Qendror të Personelit, për rastet e përfundimit të marrëdhënies me shërbimin civil, për shkak të plotësimit të moshës për pension të plotë pleqërie, për të siguruar informacion të përditësuar të situatës në shërbimin civil në administratën shtetërore.
Kuvendi kërkon që Shkolla Shqiptare e Administratës Publike, për vitin 2020, të angazhohet në këto drejtime: 
- Të ndërmarrë hapat e nevojshëm për rritjen e trajnimeve për nëpunësit civilë të nivelit lokal. 
- Të përditësojë në mënyrë të vazhdueshme databazat me personat e trajnuar, në mënyrë që informacioni për ta të jetë sa më koherent.
- Të hartojë dhe të miratojë objektivat e kënaqësisë së klientit për kurset e trajnimit, sipas kërkesave të Strategjisë Ndërsektoriale për Reformën në Administratën Publike 2018–2022.
- Të marrë masa për të kryer vlerësime periodike të pavarura të cilësisë së shërbimit çdo dy vjet, sipas kërkesave të Strategjisë Ndërsektoriale për Reformën në Administratën Publike 2018–2022.

